Brüssel 14.12.2004

KOM(2004) 802 lõplik

2004/0274 (CNS)

Ettepanek

NÕUKOGU OTSUS

Euroopa Ühenduse ja Mehhiko Ühendriikide vahelise teadus- ja tehnoloogiakoostöö lepingu sõlmimise kohta

(komisjoni esitatud)

SELETUSKIRI

1. Euroopa Ühenduse ja selle liikmesriikide ning Mehhiko Ühendriikide (edaspidi „Mehhiko“) vahelist majanduspartnerlust, poliitilist kooskõlastamist ja koostööd käsitlev leping[1] jõustus 1. oktoobril 2000. Selle lepingu artikli 29 lõikes 5 määratleti teadus- ja tehnoloogiakoostöö kui erilist huvi ja võimalusi pakkuv valdkond.

2. Oma 19. juuli 1996. aasta teatises „Teadusuuringute ja tehnoloogiaarenduse (TTA) valdkonna koostöö edendamine maailma esilekerkivates majanduskeskkondades“ (KOM(96)344 lõplik) rõhutas komisjon kasu, mida toob teadus- ja tehnoloogiakoostöö lepingute sõlmimine maailma esilekerkivate majanduskeskkondadega riikidega. Oma 14. märtsi 1997. aasta resolutsioonis eespool nimetatud teatise kohta „kutsub Euroopa Parlament komisjoni üles pidama läbirääkimisi kahepoolsete lepingute üle, millega luuakse õiguslik raamistik koostöö edendamiseks TTA valdkonnas, võttes asjakohaselt arvesse iga riigi olusid“.

Teadus- ja tehnoloogiakoostöö tugevdamine nende riikidega on leidnud taaskinnitust komisjoni teatises “Euroopa teadusruumi rahvusvaheline mõõde“ (KOM/2001/346 lõplik).

3. 22. jaanuaril 2002 esitas Mehhiko suursaadik ELi juures Mehhiko ametliku taotluse alustada läbirääkimisi Euroopa Ühendusega teadus- ja tehnoloogiakoostööd käsitleva erilepingu sõlmimiseks.

4. 12. juulil 2002 volitas nõukogu komisjoni pidama läbirääkimisi Euroopa Ühenduse ja Mehhiko vahelise teadus- ja tehnoloogiakoostöö lepingu sõlmimiseks. Läbirääkimised päädisid käesolevale dokumendile lisatud lepinguga, mis parafeeriti 2. aprillil 2003 Mehhikos ja allkirjastati 3. veebruaril 2004.

5. Lepingu läbirääkimiste taustaks oli täienenud ja üha süvenev koostöö Mehhiko ja Euroopa Liidu vahel, kusjuures arvesse võeti teaduse ja tehnoloogia tähtsust majanduslikus ja sotsiaalses arengus ning vastastikust soovi laiendada ja tugevdada koostööd mitmesugustes ühist huvi pakkuvates valdkondades:

- keskkonna- ja kliimauuringud, sealhulgas maapinna kaugseire,

- biomeditsiinilised ja terviseuuringud,

- põllumajandus, metsandus ja kalandus,

- tööstus- ja tootmistehnoloogiad,

- elektroonika, materjaliuuringud ja metroloogia,

- energeetika, v.a tuumaenergeetika,

- veondus,

- infoühiskonna tehnoloogiad,

- majanduslikku ja sotsiaalset arengut käsitlevad uuringud,

- biotehnoloogiad,

- aeronautika ja kosmoseuuringud ning rakendusuuringud ja

- teadus- ja tehnoloogiapoliitika.

18. juulil 2003 esitas komisjon nõukogule ettepaneku võtta vastu nõukogu otsus, millega antakse volitus allkirjastada eespool nimetatud leping. Nõukogu võttis selle otsuse vastu 20. oktoobril 2003 ning juuresolev leping koos lisadega allkirjastati 3. veebruaril 2004.

6. Lepingu aluseks olevad põhimõtted hõlmavad mõlemapoolset kasu, vastastikust juurdepääsu teineteise programmidele ja tegevusele, mis on seotud lepingu eesmärgiga, mittediskrimineerimist, intellektuaalomandi tõhusat kaitset ja intellektuaalomandi õiguste õiglast jagamist. Leping sõlmitakse esialgu viieks aastaks ja seda võib vaikimisi pikendada pärast iga järgmise viieaastase perioodi eelviimasel aastal toimuvat täielikku, tulemustel põhinevat hindamist.

7. Lepingus on sätestatud:

- võrgustike ja pikaajaliste asutustevaheliste liitude loomine uurimiskeskuste ning uurimis- ja tehnikainstituutide vahel ning ühist huvi pakkuvate projektide ühine rakendamine;

- Mehhiko ja Euroopa uurimis- ja ettevõtluskeskuste, sealhulgas tehnoloogiapõhiste ettevõtete vaheliste TTA-projektide rakendamine;

- Mehhiko uurimisinstituutide osalemine TTA-projektides olemasoleva raamprogrammi raames ja ühenduses asuvate uurimisinstituutide osalemine omakorda Mehhiko samalaadsete TTA-sektorite projektides. Osalemine toimub kummagi lepinguosalise TTA-programmide suhtes kohaldatavate eeskirjade ja korra kohaselt;

- teadlaste, TTA-poliitika eest vastutavate isikute ja tehnikaekspertide külastused ja vahetus, sealhulgas teaduslik koolitus uurimistöö kaudu;

- teadusseminaride, -konverentside, sümpoosionide ja seminaride ühine korraldamine, samuti ekspertide osalemine sellistel üritustel;

- varustuse ja materjalide vahetus ja ühine kasutamine, kaasa arvatud laborite infrastruktuuri ja varustuse ühine kasutamine ja/või laenutamine;

- kõnealuse lepingu kohase koostööga seotud toiminguid, õigusnorme ja programme käsitlev teabevahetus, kogemuste vahetamine ning teadus- ja tehnoloogiapoliitika parimat tava käsitlevad uuringud;

- mis tahes muu juhtkomitee soovitatud koostöövorm, mida peetakse vastavaks kummagi lepinguosalise kohaldatavatele tegevuspõhimõtetele ja korrale;

- koostöö sõltuvalt rahaliste vahendite kättesaadavusest ning Mehhiko ja ühenduse kohaldatavatest õigusnormidest, tegevuspõhimõtetest ja programmidest; põhimõtteliselt ei toimu vahendite ülekandmist.

8. Kõnealuse lepingu kohastest ühistest teadusuuringutest tulenevat teavet levitatakse ja kasutatakse ning teadusuuringutest tulenevaid intellektuaalomandi õigusi hallatakse, jagatakse ja teostatakse vastavalt käesoleva lepingu lisale „Intellektuaalomandi õigused“, mis on lepingu lahutamatu osa.

9. Mittediskrimineerimise põhimõte, milles lepiti kokku lepingu artiklis 3, peaks kaitsma Mehhiko programmidesse ja üritustesse kaasatud ühenduse osalejaid mis tahes diskrimineeriva kohtlemise eest, samuti tulemuste, sealhulgas intellektuaalomandi õiguste levitamise ja kasutamise suhtes. Juhtkomitee uurib muu hulgas seda, kas leping toimib tõhusalt ja tulemuslikult, ning seda, kas osalejaid diskrimineeritakse.

10. Tihedam teadus- ja tehnoloogiakoostöö Mehhikoga aitab samuti otseselt kaasa sidemete tugevdamisele kahe lepinguosalise vahel ja toob eriti eurooplastele märkimisväärset kasu, parandades ühenduse positsiooni Mehhikos ning seega kogu Ladina-Ameerikas. See on kooskõlas Euroopa Liidu Nõukogu järeldustega komisjoni teatise kohta, mis käsitles uut Euroopa Liidu ja Ladina-Ameerika partnerlust 21. sajandi eelõhtul (KOM(1999)105, 9. märts 1999), 1999. aasta juunis riigi- ja valitsusjuhtide vastuvõetud Rio deklaratsiooniga ning kehtiva Euroopa Ühenduse ja Mehhiko vahelise majanduspartnerlust, poliitilist kooskõlastamist ja koostööd käsitleva lepingu sisuga.

Kokkuvõttes oleks kõnealune, läbirääkimiste tulemusel saavutatud teadus- ja tehnoloogiakoostöö leping asjakohane dokument praeguse koostöö laiendamiseks ja täiendamiseks kuuenda raamprogrammi kohaste täpsemate meetmete raames, mis käsitlevad rahvusvahelist koostööd arengumaadega.

11. Eespool nimetatud kaalutlustest lähtudes teeb komisjon nõukogule ettepaneku

- kiita pärast Euroopa Parlamendiga nõupidamist Euroopa Ühenduse nimel heaks Euroopa Ühenduse ja Mehhiko Ühendriikide vaheline teadus- ja tehnoloogiakoostöö leping;

- teatada Mehhiko ametiasutustele, et ühendus on lepingu jõustumiseks vajalikud menetlused lõpule viinud.

2004/0274 (CNS)

Ettepanek

NÕUKOGU OTSUS

Euroopa Ühenduse ja Mehhiko Ühendriikide vahelise teadus- ja tehnoloogiakoostöö lepingu sõlmimise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 170 lõiget 2 koostoimes artikli 300 lõike 2 esimese lõigu esimese lausega ja artikli 300 lõikega 3,

võttes arvesse komisjoni ettepanekut,[2]

võttes arvesse Euroopa Parlamendi arvamust[3],

ning arvestades järgmist:

(1) Komisjon on ühenduse nimel pidanud läbirääkimisi teadus- ja tehnoloogiakoostöö lepingu sõlmimiseks Mehhiko Ühendriikidega.

(2) 2003. aasta 2. aprillil parafeeritud leping allkirjastati 3. veebruaril 2004 võimalusega sõlmida see hilisemal kuupäeval,

(3) leping tuleks heaks kiita,

ON TEINUD JÄRGMISE OTSUSE:

Artikkel 1

Euroopa Ühenduse ja Mehhiko Ühendriikide vaheline teadus- ja tehnoloogiakoostöö leping kiidetakse ühenduse nimel heaks.

Lepingu tekst on lisatud käesolevale otsusele.

Artikkel 2

Nõukogu eesistuja edastab ühenduse nimel lepingu artikliga 11 ettenähtud teate.

Brüssel,

Nõukogu nimel

eesistuja

MEHHIKO ÜHENDRIIKIDE JA EUROOPA ÜHENDUSE VAHELINE TEADUS- JA TEHNOLOOGIAKOOSTÖÖ LEPING

EUROOPA ÜHENDUS, edaspidi „ühendus”, ja

MEHHIKO ÜHENDRIIGID, edaspidi „Mehhiko”,

edaspidi „lepinguosalised”,

ARVESTADES 8. detsembril 1997 sõlmitud Mehhiko Ühendriikide ja Euroopa Ühenduse vahelist majanduspartnerlust, poliitilist kooskõlastamist ja koostööd käsitlevat lepingut,

ARVESTADES teaduse ja tehnoloogia tähtsust nende majanduslikule ja sotsiaalsele arengule,

ARVESTADES ühenduse ja Mehhiko vahelist käimasolevat teadus- ja tehnoloogiakoostööd,

ARVESTADES, et ühendus ja Mehhiko tegelevad jätkuvalt teadusuuringute ja tehnoloogia arendamisega, sealhulgas artikli 2 lõikes e piiritletud projektidega, ühist huvi pakkuvates valdkondades ja et ühe lepinguosalise osalemine vastastikkuse põhimõttel teise lepinguosalise uurimis- ja arendustegevuses võib olla vastastikku kasulik,

SOOVIDES panna teadus- ja tehnoloogiauuringute alasele koostööle kindla aluse, et laiendada ja tugevdada koostööd ühist huvi pakkuvates valdkondades ja edendada sellise koostöö tulemuste rakendamist mõlema lepinguosalise majandusliku ja sotsiaalse kasu huvides,

ARVESTADES, et käesolev teadus- ja tehnoloogiakoostöö leping on osa Mehhiko ja ühenduse üldisest koostööst,

ON KOKKU LEPPINUD JÄRGMISES:

Artikkel 1 - Eesmärk

Lepinguosalised soodustavad, arendavad ja hõlbustavad ühenduse ja Mehhiko teadus- ja tehnoloogiaalast koostööd uurimis- ja arendustegevuses ühist huvi pakkuvates valdkondades.

Artikkel 2 – Mõisted

Käesolevas lepingus kasutatakse järgmisi mõisteid:

a) koostöö – käesoleva lepingu kohaselt lepinguosaliste tehtav või toetatav tegevus, mis hõlmab ka ühiseid teadusuuringuid ja inimressursside koolitamist;

b) teave – teaduslikud või tehnilised andmed, uurimis- ja arendustegevuse tulemused või meetodid, mis tulenevad ühistest teadusuuringutest, ning muud andmed, mida peavad vajalikuks koostöös osalejad, sealhulgas vajaduse korral lepinguosalised ise;

c) intellektuaalomand – Stockholmis 14. juulil 1967 sõlmitud Ülemaailmse Intellektuaalomandi Organisatsiooni asutamise konventsiooni artiklis 2 määratletud intellektuaalomand;

d) ühised teadusuuringud – ühe või mõlema lepinguosalise rahalisel toetusel või ilma selleta toimuvad teadusuuringud ja tehnoloogia arendamine ja/või näidisprojektid, mille raames teevad koostööd ühenduse ja Mehhiko osalejad;

e) näidisprojektid – projektid, mille eesmärk on tõestada selliste uute tehnoloogiate elujõulisust, mis võivad anda majanduslikku kasu, kuid mida ei saa kasutada kaubanduslikul eesmärgil ilma eelneva uuringuta elujõulisuse kohta turul. Lepinguosalised kohustuvad teineteist vastastikku ja korrapäraselt teavitama ühistest uuringutest seoses koostöö kooskõlastamise ja soodustamisega (artikkel 6);

f) osaleja või teadusüksus – ühenduses või Mehhikos asuv koostöös osalev juriidiline või füüsiline isik, teadusasutus või muu juriidiline isik või äriühing, sealhulgas lepinguosalised ise.

Artikkel 3 - Põhimõtted

Koostöö toimub järgmiste põhimõtete kohaselt:

a) vastastikune kasu, kusjuures peetakse silmas kasu üldist tasakaalu,

b) vastastikune võimalus osaleda teise lepinguosalise teadusuuringutes ja tehnoloogia arendamises,

c) koostööd mõjutada võiva teabe õigeaegne vahetamine,

d) kohaldatavate õigusnormide raames intellektuaalomandi tõhus kaitse ja intellektuaalomandi õiguste õiglane jagamine vastavalt intellektuaalomandi õigusi käsitlevale lisale, mis on käesoleva lepingu lahutamatu osa.

Artikkel 4 - Koostöövaldkonnad

a) Käesoleva lepingu alusel tehtav koostöö võib hõlmata kogu teadusuuringute, tehnoloogia arendamise, tutvustamise ning kõrgetasemelise teadus- ja tehnoloogiaalase koolitusega (edaspidi „TTA“) seotud tegevust, mis kuulub Euroopa Ühenduse TTA-raamprogrammi alla, sealhulgas alusuuringud. Eespool nimetatud tegevused peavad olema suunatud teaduse arengu, tööstuse konkurentsivõime ning majandusliku ja sotsiaalse arengu edendamisele, eelkõige järgmistes valdkondades:

- keskkonna- ja kliimauuringud, sealhulgas maapinna kaugseire,

- biomeditsiinilised ja terviseuuringud,

- põllumajandus, metsandus ja kalandus,

- tööstus- ja tootmistehnoloogiad,

- elektroonika, materjaliuuringud ja metroloogia,

- energeetika, v.a tuumaenergeetika,

- veondus,

- infoühiskonna tehnoloogiad,

- majanduslikku ja sotsiaalset arengut käsitlevad uuringud,

- biotehnoloogiad,

- aeronautika ja kosmoseuuringud ning rakendusuuringud ja

- teadus- ja tehnoloogiapoliitika.

b) Sellesse nimekirja võib lisada muid valdkondi pärast seda, kui artiklis 6 nimetatud ühiskomitee on ettepanekud läbi vaadanud ja oma soovituse andnud, ning mõlema lepinguosalise suhtes kehtiva korra kohaselt, samuti kogu Mehhiko samaväärse TTA-tegevuse vastavates teadus- ja tehnoloogiavaldkondades.

Käesolev leping ei mõjuta Mehhiko kui arengumaa osalemist ühenduse uurimisalases arendustegevuses.

Artikkel 5 - Koostöövormid

a) Lepinguosalised soodustavad kõrgharidusasutuste, uurimis- ja arenduskeskuste ning uurimis- ja arendusüksuste osalemist käesolevat lepingut hõlmavas koostöös vastavalt siseriiklikele tegevuspõhimõtetele ja õigusaktidele, püüdes luua võimalusi nende teadus- ja tehnoloogiaalases uurimis- ja arendustegevuses osalemiseks.

b) Koostöövormid võivad olla järgmised:

- võrgustike ja pikaajaliste asutustevaheliste liitude loomine uurimiskeskuste ning uurimis- ja tehnikainstituutide vahel ning ühist huvi pakkuvate projektide ühine rakendamine;

- Mehhiko ja Euroopa uurimis- ja ettevõtluskeskuste, sealhulgas tehnoloogiapõhiste ettevõtete vaheliste TTA-projektide rakendamine;

- Mehhiko uurimisinstituutide osalemine TTA-projektides olemasoleva raamprogrammi raames ja ühenduses asuvate uurimisinstituutide osalemine omakorda Mehhiko samalaadsete TTA-sektorite projektides. Osalemine toimub kummagi lepinguosalise TTA-programmide suhtes kohaldatavate eeskirjade ja korra kohaselt;

- teadlaste, TTA-poliitika eest vastutavate isikute ja tehnikaekspertide külastused ja vahetus, sealhulgas teaduslik koolitus uurimistöö kaudu;

- teadusseminaride, -konverentside, seminaride ja sümpoosionide ühine korraldamine ning ekspertide osalemine sellistel üritustel;

- varustuse ja materjalide vahetus ja ühine kasutamine, kaasa arvatud laborite infrastruktuuri ja varustuse ühine kasutamine ja/või laenutamine;

- käesoleva lepingu kohase koostööga seotud toiminguid, õigusnorme ja programme käsitlev teabevahetus, kogemuste vahetamine ning teadus- ja tehnoloogiapoliitika parimat tava käsitlevad uuringud;

- mis tahes muu artikli 6 lõikes b sätestatud juhtkomitee soovitatud koostöövorm, mida peetakse vastavaks kummagi lepinguosalise kohaldatavatele tegevuspõhimõtetele ja korrale.

Ühiseid TTA-projekte hakatakse rakendatama pärast seda, kui lepinguosalised on välja töötanud käesoleva lepingu lisas sätestatud tehnoloogiahalduskava.

Artikkel 6 - Koostöö kooskõlastamine ja soodustamine

a) Käesoleva lepingu kohaldamisel määravad lepinguosalised koostöö kooskõlastamiseks ja soodustamiseks järgmised asutused, kes tegutsevad rakendusasutustena: Mehhiko Ühendriikide poolt Consejo Nacional de Ciencia y Tecnología (Riiklik Teadus- ja Tehnoloogianõukogu) ning ühenduse poolt Euroopa Komisjoni esindajad.

b) Kaasallakirjutajad rakendusasutused loovad käesoleva lepingu rakendamiseks kahepoolse TTA-koostöö juhtkomitee, edaspidi „juhtkomitee“; komiteesse kuulub võrdne arv kummagi lepinguosalise ametlikke esindajaid; komitee kehtestab oma töökorra.

c) Juhtkomitee ülesanded on järgmised:

1. edendada ja jälgida käesoleva lepingu artiklis 4 nimetatud eri liiki koostööd ning TTA-arengukoostöö raames ja tulevikus tehtavat koostööd,

2. selgitada vastavalt artikli 5 lõike b esimesele taandele välja potentsiaalsete TTA-koostöö sektorite seast vastastikust huvi pakkuvad prioriteetsed sektorid või allsektorid, kus koostööd soovitakse,

3. edendada vastavalt artikli 5 lõike b teisele taandele koos mõlema lepinguosalise teadusringkondadega ettepanekute tegemist vastastikku kasulike, täiendavate ja/või eelistatud projektide kohta,

4. soovituste andmine vastavalt artikli 5 lõike b viiendale taandele,

5. nõustada lepinguosalisi käesolevas lepingus sätestatud põhimõtete kohase koostöö laiendamise ja parandamise ning sellekohase teavitamise alal,

6. jälgida ning vaadata läbi käesoleva lepingu tõhus toimimine ja rakendamine,

7. esitada iga-aastane aruanne lepinguosalistele käesoleva lepingu alusel tehtava koostöö seisu, ulatuse ja tõhususe kohta. Kõnealune aruanne esitatakse 8. detsembri 1997. aasta assotsieerumislepingu alusel loodud ühiskomiteele.

d) Üldjuhul tuleb juhtkomitee kokku kord aastas, eelistatavalt enne assotsiatsioonilepingu alusel loodud ühiskomitee koosolekut, vastavalt ühiselt kokkulepitud ajakavale ja esitab ühiskomiteele aruande; koosolekuid peetakse vaheldumisi ühenduses ja Mehhikos. Kummagi lepinguosalise taotlusel võib korraldada erakorralisi koosolekuid.

e) Kumbki lepinguosaline kannab oma juhtkomitee koosolekutel osalemisega seotud kulud. Juhtkomitee koosolekutega otseselt seotud kulud, välja arvatud reisi- ja majutuskulud, katab vastuvõttev lepinguosaline.

Artikkel 7 - Rahastamine

a) Koostöö sõltub rahaliste vahendite kättesaadavusest ning lepinguosaliste kohaldatavatest õigusaktidest, tegevuspõhimõtetest ja programmidest. Koostöö käigus osalejate kantud kuludega seoses ei teki mingit kohustust vahendeid ühelt lepinguosaliselt teisele üle kanda.

b) Kui ühe lepinguosalise koostöösüsteem näeb ette teise lepinguosalise osalejate rahalist toetamist, vabastatakse selline ühelt lepinguosaliselt teise lepinguosalise osalejatele antav abi või rahaline või muu toetus maksudest ja tollimaksudest vastavalt kummagi lepinguosalise territooriumil kehtivatele õigusaktidele.

Artikkel 8 - Töötajate ja varustuse liikumine

Kumbki lepinguosaline võtab kõik vajalikud meetmed ja tagab vajalikud vahendid käesoleva lepingu kohaselt lepinguosaliste ametlikus koostöös osalevate isikute sisenemiseks tema territooriumile, seal viibimiseks ja sealt lahkumiseks. Samuti püüab kumbki lepinguosaline tagada kehtivates siseriiklikes rände-, maksu- ja tollieeskirjades ning tervisekaitse- ja ohutusnõuetes vajalikud vahendid käesoleva lepingu kohases koostöös kasutatavate materjalide, andmete ja varustuse jaoks.

Artikkel 9 - Teabe levitamine ja kasutamine

Mehhikos asuvad teadusüksused, kes osalevad ühenduse TTA-projektides, järgivad seoses teabe omandiõiguse, levitamise ja kasutamise ning osalemise käigus tekkiva intellektuaalomandiga uurimistulemuste levitamise eeskirju, mis tulenevad ühenduse TTA-eriprogrammidest ja käesoleva lepingu lisa sätetest. Ühenduses asuvatel teadusüksustel, kes osalevad Mehhiko TTA-projektides, on seoses teabe omandiõiguse, levitamise ja kasutamise ning osalemise käigus tekkiva intellektuaalomandiga samad õigused ja kohustused kui Mehhiko teadusüksustel ning nende suhtes kohaldatakse käesoleva lepingu lisa sätteid.

Artikkel 10 - Territoriaalne kohaldatavus

Käesolevat lepingut kohaldatakse ühelt poolt nende territooriumide suhtes, kus kohaldatakse Euroopa Ühenduse asutamislepingut, ja asutamislepingus sätestatud tingimustel ning teiselt poolt Mehhiko territooriumi suhtes.

Artikkel 11 - Jõustumine, lõpetamine ja vaidluste lahendamine

a) Käesolev leping jõustub kuupäeval, mil esitatakse viimane kirjalik teatis, millega lepinguosalised teatavad teineteisele oma lepingu jõustumiseks vajalike siseriiklike menetluste lõpuleviimisest.

b) Käesolev leping sõlmitakse esialgu viieks aastaks ning seda võib vaikimisi pikendada pärast iga järgmise viieaastase ajavahemiku eelviimasel aastal toimuvat tulemustele rajanevat põhjalikku hindamist.

c) Käesolevat lepingut võib muuta vastavalt lepinguosaliste otsusele. Muudatused jõustuvad punktis a sätestatud tingimustel.

d) Kumbki lepinguosaline võib käesoleva lepingu igal ajal lõpetada, teatades sellest diplomaatiliste kanalite kaudu kirjalikult kuus kuud ette. Käesoleva lepingu lõppemine või lõpetamine ei mõjuta ühegi selle alusel sõlmitud kokkuleppe kehtivust ega kehtivusaega ega lisa kohaselt tekkinud eriõigusi ega -kohustusi.

e) Kõik käesoleva lepingu tõlgendamise või rakendamisega seotud küsimused või vaidlused lahendatakse lepinguosaliste vastastikusel kokkuleppel.

Selle kinnituseks on täievolilised esindajad käesolevale lepingule alla kirjutanud.

Koostatud Brüsselis ... kahes eksemplaris hispaania, hollandi, inglise, itaalia, kreeka, portugali, prantsuse, rootsi, saksa, soome ja taani keeles, kusjuures kõik tekstid on võrdse õigusjõuga. Kui neid tekste tõlgendatakse erinevalt, on ingliskeelne tekst ülimuslik.

Mehhiko Ühendriikide nimel Euroopa Ühenduse nimel

Jaime Parada Avila,peadirektorConsejo Nacional de Ciencia y Tecnología

LISA INTELLEKTUAALOMANDI ÕIGUSED |

Käesolev lisa moodustab „Euroopa Ühenduse ja Mehhiko Ühendriikide vahelise teadus- ja tehnoloogiakoostöö lepingu“ (edaspidi „leping“) lahutamatu osa.

Lepingu alusel loodud või antud intellektuaalomandi õigused jagatakse käesolevas lisas sätestatud viisil.

I. KOHALDAMINE

Käesolevat lisa kohaldatakse lepingukohaste ühiste teadusuuringute suhtes, kui lepinguosalised ei ole kokku leppinud teisiti.

II. OMANDIÕIGUS, ÕIGUSTE JAGAMINE JA TEOSTAMINE

1. Käesolev lisa käsitleb õiguste ja soodustuste jagamist lepinguosaliste ja nende osalejate vahel. Kumbki lepinguosaline ja tema osalejad tagavad, et teine lepinguosaline ja tema osalejad võivad omandada neile käesoleva lisa kohaselt antud intellektuaalomandi õigused. Käesoleva lisaga ei muudeta ega piirata muul viisil lepinguosalise ja tema kodanike või osalejate omavahelist õiguste, soodustuste ja autoritasude jagamist, mis on kindlaks määratud kummagi lepinguosalise suhtes kohaldatavate õigusaktide ja tavadega.

2. Lepinguosalised lähtuvad ka järgmistest põhimõtetest, mis tuleks sätestada kokkulepetes:

a) intellektuaalomandi tõhus kaitse. Lepinguosalised tagavad, et nemad ja/või nende osalejad teatavad üksteisele mõistliku aja jooksul lepingust või selle rakendusmeetmetest tuleneva intellektuaalomandi loomisest ning taotlevad sellisele intellektuaalomandile aegsasti kaitset;

b) tulemuste tõhus kasutamine, võttes arvesse lepinguosaliste ja nende osalejate panust ning lepingu artikli 9 sätteid;

c) teise lepinguosalise osalejate mittediskrimineeriv kohtlemine, võrreldes oma osalejate kohtlemisega, ilma et see piiraks lepingu artikli 9 kohaldamist;

d) salajase äriteabe kaitsmine.

3. Lepinguosalised või osalejad koostavad ühiselt tehnoloogiahalduskava (THK), milles käsitletakse ühiste teadusuuringute käigus tekkiva teabe ja intellektuaalomandi omandilist kuuluvust ja kasutamist, sealhulgas avaldamist. Tehnoloogia rahastamises osalev vastutav rahastamisasutus või muu asjaomane amet, võttes arvesse juhtkomitee arvamust, kinnitab THK enne uurimisinstituutide konkreetsete teadus- ja arenduskoostöö lepingute sõlmimist. THK koostatakse kummagi lepinguosalise kehtivate õigusaktide raames, võttes arvesse ühiste teadusuuringute eesmärke, lepinguosaliste ja osalejate rahalist või muud panust, territoriaalse või kasutusvaldkonniti litsentsimise eeliseid ja puudusi, ekspordipiirangute alla kuuluvate andmete, kaupade või teenuste üleandmist, kohaldatavate õigusaktidega kehtestatud nõudeid ja muid tegureid, mida osalejad peavad asjakohaseks. Ühistes THKdes sätestatakse ka külalisteadlaste teostatavate, intellektuaalomandit puudutavate teadusuuringutega seotud õigused ja kohustused.

Intellektuaalomandi suhtes sätestatakse THKs tavaliselt muu hulgas omandi kuuluvus, kaitse, kasutajaõigused teadus- ja arendustegevuseks, kasutamine ja levitamine, sealhulgas ühise avaldamise kord, külalisteadlaste õigused ja kohustused ning vaidluste lahendamise kord. THKs võib käsitleda ka üld- ja eriteavet, litsentsimist ja tulemeid.

4. Ühiste teadusuuringute käigus loodud teave või intellektuaalomand, mida ei ole THKs käsitletud, jagatakse lepinguosaliste heakskiidul vastavalt THKs sätestatud põhimõtetele. Lahkarvamuste korral kuulub selline teave või intellektuaalomand ühiselt kõigile osalejatele, kes olid kaasatud ühistesse teadusuuringutesse, millest see teave või intellektuaalomand tuleneb. Igal osalejal, kelle suhtes seda sätet kohaldatakse, on õigus kasutada sellist teavet või intellektuaalomandit oma ärilistel eesmärkidel ilma geograafiliste piiranguteta.

5. Kumbki lepinguosaline tagab, et teine lepinguosaline ja tema osalejad omandavad neile käesolevate põhimõtete kohaselt antud intellektuaalomandi õigused.

6. Säilitades konkurentsitingimused käesoleva lepinguga hõlmatud valdkondades, püüab kumbki lepinguosaline tagada, et lepingu ja selle kohaselt sõlmitud kokkulepete alusel omandatud õigusi teostatakse nii, et soodustatakse eelkõige:

i) käesoleva lepingu kohaselt loodud, avaldatud või muul viisil kättesaadavaks tehtud teabe levitamist ja kasutamist;

ii) rahvusvaheliste normide vastuvõtmist ja rakendamist.

7. Lepingu lõpetamine või lõppemine ei mõjuta käesoleva lisa kohaseid õigusi ega kohustusi.

III. AUTORIÕIGUSEGA KAITSTUD TEOSED JA TEADUSKIRJANDUS

Lepinguosalistele või nende osalejatele kuuluvaid autoriõigusi käsitletakse kooskõlas Berni konventsiooniga (1971. aasta Pariisi akt). Autoriõigusega kaitstakse väljendusvorme, mitte aga mõtteid, menetlusi, tööviise või matemaatilisi mõisteid kui selliseid. Ainuõiguste puhul seatakse piiranguid või tehakse erandeid ainult teatud erijuhtudel, kui see ei takista tulemuste tavapärast kasutamist ega ohusta liigselt õigusevaldaja õigustatud huve.

Ilma et see piiraks II jao kohaldamist ja kui THKs ei ole kokku lepitud teisiti, avaldavad lepinguosalised või osalejad ühiste teadusuuringute tulemused ühiselt. Kui eelnevast üldreeglist ei tulene teisiti, kohaldatakse järgmist korda:

1. Kui lepinguosaline või tema avalik-õiguslikud asutused avaldavad lepingu kohastest ühistest teadusuuringutest tulenevaid teaduslikke ja tehnilisi ajakirju, artikleid, aruandeid või raamatuid, sealhulgas videolinte ja tarkvara, on teisel lepinguosalisel õigus saada ülemaailmne, tühistamatu ja kasutustasuta lihtlitsents selliste tööde tõlkimiseks, paljundamiseks, kohandamiseks, edastamiseks ja avalikuks levitamiseks.

2. Lepinguosalised tagavad, et teaduskirjandust, mis tuleneb lepingukohastest ühistest teadusuuringutest ja mille avaldavad sõltumatud kirjastajad, levitatakse võimalikult laialdaselt.

3. Kõikidele autoriõigusega kaitstavate teoste eksemplaridele, mida levitatakse avalikult ja mis valmistatakse käesolevate sätete alusel, märgitakse teose autori või autorite nimi või nimed, välja arvatud juhul, kui autor on selgesõnaliselt keelanud oma nime nimetada. Samuti peab eksemplaridel olema selgelt näha märge lepinguosaliste koostööpanuse kohta.

IV. LEIUTISED, AVASTUSED NING MUUD TEADUS- JA TEHNOLOOGIASAAVUTUSED

Lepinguosaliste koostöös loodud leiutised, tehtud avastused ja muud teadus- ja tehnoloogiasaavutused kuuluvad lepinguosalistele, kui lepinguosalised ei ole kokku leppinud teisiti.

V. AVALIKUSTAMATA TEAVE

A. Avalikustamata dokumenteeritud teave

1. Mõlemad lepinguosalised või vajadusel nende asutused või osalejad määravad võimalikult kiiresti ja eelistatavalt THKs kindlaks teabe, mille avaldamist nad lepinguga seoses ei soovi, võttes muu hulgas arvesse järgmisi kriteeriume:

a) teabe salajasus, mis tähendab, et teave tervikuna või oma teatavas koosseisus või koostisosade kogumina ei ole selle valdkonna asjatundjatele üldteada ega seaduslikul viisil hõlpsasti juurdepääsetav;

b) teabe tegelik või võimalik kaubanduslik väärtus, mis tuleneb selle salajasusest;

c) teabe varasem kaitse, mis tähendab, et teavet seaduslikult valdav isik on teabe salajas hoidmiseks võtnud olukorrale vastavaid meetmeid.

Kui ei ole ette nähtud teisiti, võivad lepinguosalised ja nende osalejad teatavatel juhtudel kokku leppida, et käesoleva lepingu kohaste ühiste teadusuuringute käigus esitatud, vahetatud või loodud teavet ei või osaliselt või täielikult avaldada.

2. Kumbki lepinguosaline tagab, et ta ise ja tema osalejad märgistavad avalikustamata teabe selgelt, näiteks sobiva märke või piirava tähise abil. See kehtib ka nimetatud teabe täieliku või osalise taasesitamise puhul.

Käesoleva lepingu kohaselt avalikustamata teavet saav lepinguosaline võtab arvesse selle piiratud juurdepääsetavust. Need piirangud lõpevad automaatselt, kui teabe omanik avaldab teabe üldsusele.

3. Vastuvõttev lepinguosaline võib käesoleva lepingu kohaselt edastatud avalikustamata teavet levitada endaga seotud isikutele või oma töötajatele ning muudele oma asjaomastele ametitele või asutustele, kellel on käimasolevate ühiste teadusuuringute eriotstarvetega seotud volitused, tingimusel et sellisel viisil levitatud avalikustamata teabe suhtes kohaldatakse konfidentsiaalsuslepingut ja et see teave on kooskõlas eespool sätestatuga kergesti äratuntav kui avalikustamata teave.

4. Avalikustamata teavet esitava lepinguosalise eelneval kirjalikul nõusolekul võib vastuvõttev lepinguosaline levitada sellist avalikustamata teavet laiemalt, kui on lubatud punktis 3. Lepinguosalised teevad koostööd sellist laiemat levitamist käsitleva eelneva kirjaliku nõusoleku taotlemise ja andmise korra väljatöötamiseks ja kumbki lepinguosaline annab sellise nõusoleku oma siseriiklike põhimõtete ja õigusnormidega lubatud ulatuses.

B. Avalikustamata dokumenteerimata teave

Käesoleva lepingu alusel korraldatud seminaridel ja muudel kohtumistel saadud avalikustamata dokumenteerimata teavet või muud konfidentsiaalset teavet või teavet, mis tuleneb töötajate töölevõtmisest, rajatiste kasutamisest või osalemisest ühisprojektides, käsitlevad lepinguosalised või nende osalejad lepingus dokumenteeritud teabe kohta sätestatud põhimõtete kohaselt, tingimusel et sellise avalikustamata või muu konfidentsiaalse või piiratud juurdepääsuga teabe vastuvõtjat on edastamise ajal teavitatud edastatava teabe salajasusest.

C. Järelevalve

Kumbki lepinguosaline püüab tagada, et talle käesoleva lepingu alusel teatavaks saanud avalikustamata teabe suhtes kohaldatakse käesolevas lepingus sätestatud järelevalvet. Kui ühele lepinguosalistest saab teatavaks, et ta ei suuda kindlasti või tõenäoliselt täita levitamisest hoidumist käsitlevaid A ja B jao sätteid, teatab ta sellest viivitamata teisele lepinguosalisele. Seejärel peavad lepinguosalised teineteisega nõu kõige asjakohasemate meetmete võtmiseks.

Mehhiko Ühendriikide nimel Euroopa Ühenduse nimel

Jaime Parada Avila,peadirektorConsejo Nacional de Ciencia y Tecnología

[1] EÜT L 276, 28.10.2000, lk 44.

[2] EÜT C , , lk .

[3] ELT C…, lk…